Tyd loop uit vir indien van belastingopgawes – SAIDArgieffoto (Pixabay) Die Suid-Afrikaanse Inkomstediens (SAID) het weer ŉ beroep gedoen op Suid-Afrikaanse werkgewers om hul belastingsopgawes vir die tussentydse werkgewersrekonsiliasie vir die tydperk 1 Maart tot 31 Augustus 2019, in te dien. Die inkomstediens het Dinsdag in ŉ verklaring gesê daar is slegs twee weke oor voor die invorderingstydperk op 31 Oktober verstryk. “Ons versoek werkgewers in Suid-Afrika om saam te werk dat ons die land se fiskus kan bou en die ontwikkelingsagenda vorentoe kan neem.” Tydens die rekonsiliasieperiode moet elke werkgewer die bedrae bevestig wat hy in die eerste ses maande van die jaar deur middel van die lopende betaalstelsel, die heffing op vaardigheidsontwikkeling, werkloosheidsversekeringsbydraes en die indiensnemingbelastingaansporing betaal het. Werkgewers word dan ook die kans gegun om enige regstellings aan te bring. SAID sê verder dat die belastingaansporing vir indiensneming met ŉ verdere tien jaar, tot en met 2029, verleng is. Die aansporing is in 2014 ingestel en moedig werkgewers aan om jong, onervare werknemers in diens te neem. Dit verminder die koste wat werkgewers aan SAID moet oorbetaal volgens die lopende betaalstelsel. Werkgewers wat aan die vereistes van die aansporing voldoen moet ŉ EMP501-rekonsiliasie voor die einde van Oktober indien om maandelikse aansporingsbedrae terug te eis wat nie gedurende die eerste ses maande van die jaar gebruik is nie. Werkgewers wat nie eise vir die eerste ses maande indien nie, sal die krediet wat aan hulle verskuldig is, verbeur. Beter stelsel Die inkomstediens sê hy het verskeie verbeterings aangebring om die proses vir werkgewers te vergemaklik. Dit sluit in ŉ nuwe HTML5-vorm vir eFiling, wat meer gebruikersvriendelik is, en ook ŉ regstreekse boodskapdiens. Werkgewers kan ook nou rekeningstate, wat voor 2008 uitgereik is, aanvra. Verder het SAID ŉ grootmaat-registrasiestelsel by sy [email protected] aangebring, wat dit vir werkgewers makliker sal maak om hul werknemers vir belasting te registreer. Tydens registrasie kry elke werknemer dan ook ŉ belastingnommer.